Huishulp vas ná moord op maArgieffoto: Kent Williamson Van Tonder, ŉ ma van twee, is op 12 Oktober wreed vermoor in ŉ veiligheidskompleks in Scealesweg in Lonehill in Johannesburg. Een van haar kinders was tuis ten tyde van die moord. “Dit spyt ons om inwoners mee te deel dat ŉ volwasse vrou weens steekwonde gesterf het ná ŉ onderonsie met ŉ huiswerker. Die verdagte is geïdentifiseer en die polisie is op soek na die persoon,” het die Lonehill-inwonersvereniging destyds in ŉ verklaring gesê. Adv. Jean Berdou, voorsitter van die inwonersvereniging, het intussen bevestig ŉ verdagte is laat Sondag in Florida Lake in Roodepoort in hegtenis geneem. “Na weke se noukeurige en intensiewe ondersoek het die polisie die verdagte vasgetrek.” Berdou het gesê meer inligting sal later bekend gemaak word. Die polisie kon nie onmiddellik vir kommentaar bereik word nie. Nandi Mayathula-Khoza, LUR van die Gautengse departement van maatskaplike ontwikkeling, het kort ná die moord haar skok oor die voorval uitgespreek en gesê die departement het ingegryp om die kinders, onderskeidelik vyf en nege jaar oud, by te staan ná die moord op hul ma deur die “ontevrede” huiswerker.